钦定古今图书集成/明伦汇编/氏族典/第003卷 > 辽
## 钦定古今图书集成/明伦汇编/氏族典/第003卷 > 辽

### 太宗大同元年赐小汉姓名为萧翰

按《辽史太宗本纪》不载。按《外戚表》：“契丹外戚，其先
曰二审密氏，曰拔里，曰乙室已，至辽太祖，娶述律氏。
述律本回鹘檽思之后，大同元年，太宗自汴将还，留
外戚小汉为汴州节度使，赐姓名曰萧翰，以从中国
之俗，由是拔里、乙室已、述律三族皆为萧姓。拔里二
房，曰大父、少父；乙室已亦二房，曰大翁、小翁。”

按《五代史·契丹附录》，“汉高祖起太原，所在州镇多杀
契丹守将归汉，德光大惧，乃以萧翰为宣武军节度
使。翰，契丹之大族，其号阿钵，翰之妺亦嫁德光，而阿
钵本无姓氏，契丹呼翰为国舅，及将以为节度使，李
崧为制姓名曰‘萧翰’”，于是始姓萧。德光已留翰守汴，
乃北归。

### 圣宗统和二十二年赐韩德昌姓耶律氏

按《辽史圣宗本纪》，“统和二十二年十二月，皇太后赐
大丞相齐王韩德昌姓耶律，徙王晋。”按《耶律隆运
传》，“隆运本姓韩，名德让，西南面招讨使匡嗣之子也。
统和十九年，赐名德昌，二十二年，赐姓耶律，二十八
年，复赐名隆运。”

### 开泰五年赐陈昭衮姓耶律氏

按《辽史圣宗本纪》不载。按《陈昭衮传》：“昭衮勇而善
射。统和中，补祇候郎君，为奚拽刺详稳，累迁敦睦宫
太保，兼掌围场事。开泰五年秋大猎，帝射虎，以马驰
太速，矢不及发，虎怒，奋势将犯跸，左右辟易，昭衮舍
马，捉虎两耳骑之，虎骇且逸。上命卫士追射，昭衮大
呼止之，虎虽轶山，昭衮终不堕地，伺便拔佩刀杀之。
辇”至上前，慰劳良久。即日设燕，悉以席上金银器赐
之。特加节钺。迁围场都太师，赐“国姓”，命张俭、吕德懋
赋以美之。

开泰六年，赐王继忠姓耶律氏。

按《辽史圣宗本纪》不载。按《王继忠传》：“继忠仕宋，为
郓州刺史、殿前都虞候。统和二十一年，宋遣继忠屯
定之、望都，以轻骑觇我军，遇南府宰相耶律奴瓜等，
获之。太后知其贤，授户部使。二十二年，加左武卫上
将军，摄中京留守。五年，为汉人行宫都部署，封琅邪
郡王。六年，进楚王，赐国姓。太平三年，致仕，卒。”〈按传中五年六

年失载年号，因前有“统和” ，后有太平，故定其为“开泰” 云。

### 道宗咸雍七年赐李仲禧刘霂王观杨兴功姓耶律氏

按《辽史道宗本纪》，咸雍七年十二月“丁巳，汉人行宫
都部署李仲禧、北院宣徽使刘霂、枢密副使王观、都
承旨杨兴功，各赐国姓。”按《耶律俨传》，“俨本姓李氏，
父仲禧，重熙中始仕，清宁初同知南院宣徽使事。四
年，城鸭子、混同二水间，拜北院宣徽使。咸雍初，坐误
奏事，出为榆州刺史，俄诏复旧职，迁汉人行宫都部
署。”六年，赐国姓，封韩国公。按《王观传》：“观，南京人，博
学有才辩。重熙七年，中进士乙科，除给事中。咸雍初，
迁翰林学士。五年兼乾文阁学士。七年，改南院枢密
副使，赐国姓。”